
AUCTOR. 


Introductio 


IVheumatismuS  in  regionibus  moderate  frigidis  po- 
tissimum divexare  solet  homines;  testibus  An- 
glorum  medicis  *)  in  regionibus  calidis,  meri- 
dionalibus rarissimus  observatur  atque  in  regionibus 
frigidis  septentrionalibus  vix  reperitur.  Vere  atque 
autumno  frequentior  est,  ob  multas  subitas  aeris 
mutationes,  ob  atlunosphaeram  aut  humido  frigidam 
aut  humido  calidam.  Sexxis  uterque  morbo  oportunus 
est;  homines  sanguinolenti  a pubertate  usque  ad  annum 
quadragesimum  quintum  praesertim  illi  subjacent. 

Focum  proprium  morbus  habet  in  systemate 
fibroso  aut  musculari,  saepius  membranas  quoque 
atque  fascias  tendinum,  ligamentorum,  vasorum,  ner- 
vorum atque  ossium  invadit,  prae  caeteris  articuli 
artuum  atque  membranae  synoviales  morbo  con- 
flictantur. — 


*)  Observations  on  the  changes  of  the  air  and  concomitant 
epidemical  diseases  in  the  Island  ot’  Barbados,  by  TVil- 
liam  Hillary . Loud.  1759. 

Variae  licet  cujusvis  aetatis  medicorum  obser- 
vationes confirment,  rheumatismo  adultiores  fere 
solum  implicari,  rarius  senes  atque  vix  aut  nun- 
quam infantes,  manifestum  tamen  est,  aetatem  in- 
fantilem eo  saepius  laborare,  quam  vulgo  creditur. 
Heberd  en  *),  medicus  fere  hippocraticus , sagaci 
atque  accurata  naturae  notatione  fultus  narrat,  se 
saepius  observasse  rheumatismum  in  pueris,  haud 
dissimilem  paralysi.  Mihi  quoque  in  Clinico  me- 
dico, quod  Halae  floret  duce  celeberrimo  Kruken- 
bergio,  rheumatismum  acutum  in  infantibus,  haud 
dissimilem  paralysi,  observandi  oblata  est  occasio. 
Cujus  morbi  in  descriptione,  legibus  ut  satisfaciam, 
adjectis  aliquot  morbi  historiolis,  haec  mea  disser- 
tatio versabitur.  — 

*)  Heberden  — Commentarii  de  morborum  historia  ct  cu- 
ratione, recudi  curavit  S.  Th.  Soeminering. 

Franco furti  ad  Maenum  I8O4. 


Descriptio  morbi. 


iVlorbus  invadit  tam  pueros,  quam  puellas  primis 
vitae  annis;  an  infantes  atrophia  laborantes  morbo 
prae  caeteris  obnoxii  sint,  licet  infantes  atrophicos 
morbo  correptos  pluries  notaverim,  certo  affirmare 
non  possum.  Propriam  atqne  singularem  morbus 
Semper  prae  se  fert  faciem  , quae  in  eo  sita  est, 
quod  articulos  manuum  pedumque  occupare,  sed 
solum  superficiei  dorsali  articulorum,  praecipue 
musculis  extensoribus  eoruinque  fasciis  infestus  esse 
consuevit,  atque  hoc  modo  statum  quondam  para- 
lyticum artuum  tum  superiorum  tum  inferiorum  vel 
omnium  omnino,  inducit.  — Morbus  semper  stipa- 
tus est  febricula,  quae  affectionem  rheumaticam  per 
aliquot  dies  praecedere  solet.  Incipit  a jactatione, 
inquietudine,  somno  turbulento,  interrupto,  quae 
signa,  ab  exiguis  orta  initiis,  sensim  ad  summum 
perveniunt.  Infantes  jactantes,  lacrimantes,  somno- 
que  capto  saepius  expergiseuntur;  ciborum  appeti- 
tus prostratus  est,  bibendi  cupiditas  magna,  alvus 
constipata,  cutis  ardens,  siccissima;  quandoque  sudor 
per  noctem  copiosus,  sed  saepe  sine  levamine  morbi 

notatur.  Tempore  diurno  febricula  remittit,  vespere 
autem  simul  cum  jactatione,  morositate  exasperatur, 
tum  omnia  symptomata  crescentia  ad  mediam  noc- 
tem permanent,  unde  ad  matutinum  usque  tempus 
decrescentia  remittunt.  Febriculam  per  diem  bi- 
duumve  praegressam,  artuum  rheumatica  affectio 
sequi  solet,  quam  semel  nocturno  tempore  post 
febriculae  exacerbationem  subito  exortam  obser- 
vavi. Qua  exorta,  febricula  non  evaneseit , sed 
eam  comitans,  respere  semper  simul  cum  toto  statu 
morboso,  exardescit.  . — 

Manuum  rheumatica  affectio  his  manifestatur 
signis : 

Manus  inflexae,  incurvatae,  se  movendi  facul- 
tate paene  omni  privatae,  simillimam  paralyseos 
praebent  imaginem;  utraque  manus,  simul  semper 
morbo  correpta,  dependet  quasi  ex  articulo  atque 
cum  antibrachio  rectum  paene  constituit  angulum. 
Digiti  quoque  omnes  in  volam  manus  inflexi  sunt, 
id  quod  ex  musculorum  flexorum  contractione,  quo- 
rum tendines  tensas  semper  reperias,  oriri  videtur. 
Signum  morbi  proprium  sed  constantissimum  atque 
pathognomonicum  est,  quod  infantes,  cubitis  inflexis, 
lacertos  ad  thoracem  adponere  student,  quo  anti- 
brachia,  plumbeo  pondere  manuum  degravata,  se 
movendi  et  sustentandi  facultate  paene  omni  desti- 
tuta, subnixa  quiescant.  Alia  etiam  dantur  morbi 
signa,  quae  omittenda  non  sunt:  primum  locum 

obtinet  dolor,  qui  semper  magis  minus  ve  vehemens 
adesse  solet.  Quam  habeat  indolem,  num  lacerans, 

pangens  an  pulsans,  an  constringens  sit,  ab  infan- 
tibus certo  dici  non  potest,  doloris  praesentiam 
vero  lacrimatio  et  jactatio  infantum  , si  artus  pre- 
mere aut  extendere  conatus  sis,  satis  superque 
demonstrant.  Continuus  sed  non  semper  ejusdem 
vehementiae  esse  videtur,  nam  aegros  quietos,  an- 
tibrachia  situ  in  consueto  ad  thoracem  tenentes, 
non  valde  cruciare  videtur,  respere  autem  atque 
in  lecti  calore  semper  acerbior  fit.  — Calor  ar- 
tuum plerumque  non  valde  adauctus  est,  et  cum 
dolore  minime  congruit,  interdum  vero,  ad  mota 
manu  [partibus  dolentibus  sensatio  caloris  perci- 
pitur. Aliud  signum,  at  non  constans  semper,  „ 
est  tumor;  observatur  praesertim  in  superficie  dor- 
sali articulorum  manuumque,  diffusus  est  et  aequa- 
liter extensus  ex  articulis  ad  extremos  usque  digi- 
tos; aliquoties  artus  dolentes  omni  tumore  vacantes 
notavi.  Tumore  exorto,  dolores  fere  nunquam  evan- 
escere solent , sed  potius  partes  tumescentes  erga 
tactum  et  motum  sensibisiores  fiunt.  Cutis  color 
plerumque  non  commutatur,  si  laevitatem  quandam 
et  splendorem  excipias,  quae  ex  tensione  cutis 
gignuntur;  cutis  enim  circumtensa  est,  ut  si  quis 
digitis  apprehensam  attrahere  velit,  ea  minnime 
sequatur.  Uno  tantum  in  casu,  recens  exorto  exiguo 
tumore,  ruborem  quendam  cutis  dkffas um, rosei  coloris, 
post  breve  vero  tempus  evanescentem  observavi. 

Signa  rheumatismi  in  pedibus  conspicua  sunt 
liaece.  Pedibus,  quamvis  fere  semper  aliquo  modo 
conflictati  sint  morbo,  minus  videtur  rheumatismus 

infestus,  quam  inanibus.  Se  movendi  facultate  pri- 
vatos quodammodo,  vehementissime  dolentes  erga 
motum  tactumque , atque  tumescentes  paululum, 
aliquoties  vidi,  incurvationem  autem  in  articulis  at- 
que digitorum  inflexionem  in  plantam  pedis  semel 
tantum  observavi;  genua  nempe  infantis  vespere, 
febricula  exacerbante,  inflexa  paulum  atque  pedes 
et  digitos  incurvatos  esse  animadvertebam,  dum 
tumor  exiguus  exortus  erat  et  dolor  acerbior  fie- 
bat. Insignem  Vari  prae  se  ferebat  morbus  simi- 
litudinem et  recenti  solum  ortu  atque  dolore  vehe- 
mentissiino,  qui  varum  nunquam  comitatur , ab  eo 
distingui  potuit. 

Morbus  per  dies  quinque  aut  novem  plerumque 
perstat,  tum  febris  sensim  languescit  atque  rheu- 
matismus resolvitur,  nulla  crisi  observata,  pristina- 
que  sanitate  redeunte.  Semel  in  puero  reconvales- 
cente,  largis  sudoribus  e cute  effusis,  miliariae 
eruptionem  notavi , in  collo  pectore  atque  lacertis 
maxime  conspicuam,  quam  autem  non  criticam  sed 
symptomaticam  potius  fuisse  puto,  observari  cum 
liceat,  in  febribus,  largi  si  sudores  effunduntur, 
miliariae  efflorescentium  symptomaticam  saepissime 
fieri.  — Morbum  acutum,  plane  neglectum,  mala 
adhibita  curandi  ratione,  chronicum  fieri,  aut  mor- 
bum exstinctum  paene,  tamen  redire  atque  in  chro- 
nicum abire  posse,  experientia  me  docuit.  Morbum 
chronicum  manuum  pedumqne  incurvationes  perpe- 
tuae atque  distorsiones  sequi  solent;  membra  red- 
duntur imbecillia  ac  paene  resoluta.  Inflexione 

perpetua  digitorum  in  articulis,  membranae  capsn- 
lares,  morbus  longe  si  perstat  saepiusque  exacer- 
bescit, magis  minusve  relaxantur,  extenduntur; 
praecipue  articuli  diditorum  primi  inter  phalangam 
primam  et  os  metacarpi  afficiuntur,  eorumque  mem- 
branae capsulares  relaxatae  ita  extenduntur , ut 
phalanges  primae  ex  articulis  extensis  contractione 
musculorum  flexorum  in  ossa  metacarpi  eleventur, 
ibique  pseudarthroses  quodammodo  sibi  praeparent. 
Phalanges  ex  articulis  elatae  in  dorso  manuum  tu- 
mores constituunt  duros,  rotundos;  capita  autem 
phalangum  prominentium  detrudi  facile  possunt,  in 
articulos  veros,  sed  cessante  pressione  statim  pro- 
siliunt, quo  manifestum  fit,  distorsiones  digitorum 
atque  tumores  non  oriri  ex  degeneratione  ossium. — 


Diagnosis  morbi. 


Quamvis  multa  dantur  morbi  signa  ad  certam 
diagnosin  stabiliendam,  variae  tamen  artuum  tam  in 
infantibus  quam  in  adultioribus  occurrunt  morborum 
species,  qnibuscum  rheumatica  haec  artuum  affectio 
majorem  vel  minorem  habet  similitudinem.  Non 
multum  igitur  abhorrebit  a proposito , si  artuum 
morbos  praecipuos,  quantum  in  me  est,  cum  rheu- 
matica ista  affectione  comparabo.  — 

Primum  de  inflammatione  verba  faciam  : 
Inflammationes  in  manibus  aut  pedibus  infantum 
rarissimae  reperiuntur,  propterea  quod  quam  plu- 

limis  in  casibus,  a causa  extrinsecus  oblata  exsi- 
stere solent,  et  ortae  unum  vel  alterum  occupant 
artum,  at  non  simul  manus  pedesque.  Inflammatio 
manifestatur  semper  calore,  tensione,  mole,  ac  duri- 
tie aucta,  dolore  ut  plurimum  fixo,  nunc  pulsante, 
nunc  pungente,  ardente,  colore  nunc  vivido,  nunc 
profundius  rubro , quae  signa  inflammationis  con- 
stantissiina,  minime  omnino  reperies  in  rheumatica 
ista  affectione;  tum  quoque  invasio  inflammationis, 
incrementum,  decrementum  atque  exitus  aliter  se 
habent  ac  in  rheumatismo , hic  enim  febriculam 
praecedentem  subsequi  solet,  febre  vero  exstincta, 
resolvitur;  inflammatio  recens  orta  quam  plurimis 
in  casibus  acerbior  si  fit,  inducit  febrem,  resoluta 
autem  ea,  febris  cessat.  Inflammatio  phlegmonosa 
in  digitis  manuum  saepissime  obvia,  panaritium,  in 
suppurationem  aut  gangraenam  telae  cellulosae  abe- 
undi magnum  habet  nisum,  id  quod  in  nostro  morbo 
nunquam  accidit.  Multum  quoque  ad  distinctionem 
confert,  quod  in  inflammatione  artus  nunquam,  licet 
aliquo  modo  immobiles  sint,  simul  cum  digitis  in- 
curvati redduntur.  De  his  omnibus  signis  rheuma- 
tismum nostrum  comitantibus,  ex  quibus  distinctio 
inter  utrumque  morbum  hauriri  potest,  jam  supra 
dictum  est,  at  repetendum  est,  omnia  in  omnibus 
non  aequaliter  reperiri,  sed  plura  vel  pauciora.  — 
Secundo  loco  ad  Paedarthrocacen  nos  conver- 
timus. — Malum  infantibus  scrofulosa  cachexia 
laborantibus  maxime  infestum,  frequentissimum  ap- 
paret in  manuum  pedumque  articulis.  Etiamsi 

quispiam  hoc  malum  cum  rheumatismo  nostro  non 
facile  confundat,  paucis  tamen  morbum  attingere 
non  ineptum  videtur.  Inflammatione  lenta  occulta- 
que  capita  ossium  laxa  redduntur  et  spongiosa, 
caries  existit  centralis,  partes  vicinae  carnosae  in- 
flammantur, tumescunt.  Suppuratione  facta,  pus 
perrodit  partes  carnosas  atque  ulcus  procreat  fistu- 
losum, laxum,  marginibus  contractis,  aut  callositate 
aut  fungos  itat  e praeditum;  pus  effunditur  malum, 
depravatum,  foetidi  odoris;  specillum  si  immiseris 
os  invenies  implanum  atque  asperum.  Vitium  diutur- 
num, artuum  digitorumque  movendi  vim  magis 
minusve  impedit,  faustissimo  in  exitu  usque  ad  pu- 
bertatem perdurat.  — 

Deinde  transeamus  ad  varum: 

Vitium  primae  conferinationis , varus , non  ra- 
rissime invenitur  in  Neonatis  atque  cum  rheuma- 
tismo nostro  majorem  vel  minorem  fert  similitudinem. 
In  varo  praevalenti  musculorum  flexorum  contrac- 
tione , languore  vero  et  atonia  musculorum  exten- 
sorum, incurvatio  pedis  exsistit,  quae  his  se  praebet 
symptomatibus:  margo  internus  pedis  extollitur, 

externus  deorsum  vertitur,  digitis  inflexis,  dorsum 
pedis  convexum  magis,  planta  autem  concava  red- 
ditur; calx  erecta  introrsumque  versa,  terram  attin- 
gere non  potest;  caput  astragali  in  dorso  pedis 
prominens,  tumorem  durum,  rotundum  efficit ; am- 
bulatio aliquo  modo  impedita  solum  fit  in  margine 
externo.  — Rheumatismus  infantilis,  acerbior  si  fit, 
ut  semel  vidi , similia  in  pedibus  exhibet  signa, 

distinguendus  autem  a varo  est  hisce:  varus  fere 

semper  observatur  congenitus,  curatione  non  adhi- 
bita, nunquam  sanatur,  curatione  accurata  bene  pro- 
cedente, longe  tamen  perdurare  potest;  dolor  tumor 
aut  rubor  in  pedibus  non  adsunt;  sed  rheumatismus 
genitur,  febricula  per  aliquot  dies  praecedente,  do- 
loribus acerrimis,  cum  tumore  interdum,  rarius  cum 
rubore  consociatus,  vespere  semper  exacerbescens, 
curatione  bona  adhibita,  causisque  extrinsecus  non 
oblatis,  inter  diem  quintum  aut  nonum  plerumque 
resolvitur.  — 

Quarto  loco  flectimur  ad  paralysin  artuum, 
quae  subsequi  solet  Colicam  saturninam.  — • 

Rheumatismo  isti  infantili  maxima  est  simili- 
tudo cum  paralysi  exstremitatum , qua  homines, 
qui  diutius  colica  saturnina  laboravere  , saepius 
affliguntur.  Morbi  cornu  tari  non  possunt,  nam  in- 
fantes colica  saturnina  laborantes  non  facile  inve- 
nias; at  si  phaenomena  paralyseos  comparaveris 
cum  iis  nostri  morbi,  eorum  indolem  atque  natu- 
ram haud  dissimilem  esse  intelliges.  Morbos  igitur, 
quod  pertinet  ad  eorum  symptomata  atque  indolem, 
comparare,  licet  propositum  non  sit  hoc  loco  , non 
alienum  puto.  Si  colica  saturnina  per  longum 
tempus  duraverit , multasque  accessiones  fecerit, 
tumores  oriuntur,  parvi,  mobiles,  molles  atque  tu- 
midi praesertim  in  dorso  manuum;  paulo  post  duri 
et  immobiles  evadunt,  crescendo  caelescuut  cum 
partibus  vicinis,  pone  tendines  musculorum  jacent, 

quibuscum  arctius  coliaerere  videntur.  Tumores 
molles  atque  mobiles  ex  fasciarum  musculorum  ex- 
tensione, duros  autem  et  immobiles  ex  amplifica- 
tione ossium  metacarpi  procreari  dicit  1)  Pember- 
ton.  Eodem  vero  tempore  quo  tumores  exsistunt, 
aegroti  artuum  dedolationem  quandam  aut  sensati- 
onem formicarum  reptantium  praesertim  in  manibus 
percipiunt,  quae  signa,  morbo  protracto,  artuum 
vel  inferiorum  vel  omnium  omnino  se  movendi 
difficultas  subsequitur,  licet  sensus  permaneat.  In 
manibus  paralylis  liaec  persimilis  est  rheumatismo 
nostro;  manus  enim  plumbeo  pondere  in  articulis 
degravatae  dependent  et  rectum  cum  anti brachio 
constituunt  angulum , digiti  vero  liberi  magis  et 
recti  dependent,  cum  contra  in  rheumatismo  in- 
flexi sint  in  volam  manus.  Membra  paralytica 
in  colica  saturnina  non  ferendis  fere  cruciantur 
doloribus,  ardentibus,  pungentibus,  dilaniantibus 
et  ad  mortem  usque  ictus  arteriarum  in  membris 
resolutis  notantur  duri,  validi,  vibrantes,  etsi  mus- 
culi jam  tabuerint,  totumque  membrum  atrophia 
correptum  sit.  Membra  superiora,  paralysi  frequen- 
tius affligi  solent,  quam  inferiora,  et  in  his  manus 
vel  utraque,  vel  altera  solum.  Causa  paralyseos, 
inducta  perniciosa  plumbi  vi  , in  languore  atque 
atonia  musculorum  jacere  videtur.  Extensores  po- 
tissimum correptos  atque  debiles  esse  putat  Pem- 


1)  Pemberton,  pralctische  Abhandlung  iibcr  verscldedcne 
Krankbciten  der  Abdoininaleingeweide. 

berton,  quocirca  laminam  excogitavit  ligneam,  quam 
antibrachio  ad  extremos  usque  digitos  adposuit, 
ut  ea  quiescentes  musculi  pristinam  recuperarent 
movendi  facultatem.  Rem  sic  se  habere,  eventus 
prosper  docuit.  In  rheumatismo  nostro  similis  pa- 
ralysis musculis  extensoribus  inesse  videtur;  sicut 
enim  cujusvis  organi  functio,  in  statu  inflammatorio 
aut  rheumatico,  aliquo  modo  laeditur,  ita  musculi 
quoque  extensores,  prae  caeteris  morbo  conflictati, 
movendi  vi  paene  omni  sunt  orbati,  quo  fit  ut  ma- 
nus dependeant  atque  articulos  gravet  earum  pondus 
simili  modo,  ac  in  paralysi  saturnina.  — In  eo  igi- 
tur morbi  conveniunt,  quod  musculi  extensores 
paralysi  quadam  correpti  sunt,  etsi  natura  atque 
indoles  paralyseos  longe  sit  diversa,  in  eo  autem 
differunt,  quod  in  paralysi  saturnina  omnes  artuum 
musculi  tam  extensores  quam  flexores  paralysi  sunt 
correpti,  cum  ex  altera  parte  in  rheumatismo  nostro 
musculi  flexores  non  modo  non  paralytici  sint,  sed 
potius  in  contractione  spastica  permaneant,  quod  ex 
digitis  in  volam  manus  inflexis  intelligi  potest.  — 

Denique  de  podagra  atque  chiragra  paucis  lo- 
quamur. 

Rheumaticam  artunm  affectionem  nostram,  si  in 
chronicum  abierit  morbum,  digitosque  distortos,  mem- 
branas capsulares  relaxatas,  extensas  si  reliquerit 
per  totam  vitam  perstantes,  fortasse  quispiam,  prae- 
cipue, ut  interdum  fit,  exasperatis  doloribus  rheu- 
maticis, confundere  possit  cum  podagrae  aut  chi- 
ragrae accessionibus.  De  his  igitur  breviter  dicam. 

Podagra  dolorosus  ille  articulorum  morbus,  arthri- 
tidis socius  consuetus,  invadit  senes  aut  homines 
in  aetate  florente  versantes,  rarius  juniores,  infan- 
tes autem  nunquam;  aegroti  nisi  dispositione  hae- 
reditaria  sunt  praediti,  in  illa  aetate,  delicatius  mol- 
liusque  vixere,  otio,  crapulis,  veneri,  vino  aliisque 
spirituosis  uberius  indulsere.  Podagrae  accessionem 
per  aliquot  dies  praecedere  solent,  topor  artuum, 
dolores  vagi , febricula,  palpitatio  cordis,  pulsus 
acceleratus,  frequens,  ciborum  fastidium,  ructus, 
urina  crassa,  mucilaginosa,  acidi  odoris,  suppressa- 
que  cutis  perspiratio. — Omnia  haec  symptomata  su- 
bito remittunt  atque  aegrotus  bene  se  habet,  at  circa 
inedaim  noctem  morbi  insultus  prodit,  et  manife- 
statur dolore  acerrimo  pollicem  pedis  ut  plurimum, 
quandoque  vero  calcaneum  occupante,  paulo  post 
rigor  et  horror  subsequuntur,  qui  deinceps  sensim 
remittunt;  dolor  crescendo  ad  matutinum  usque 
tempus  acerbior  fit  et  per  tres  dies  subsequentes 
locum  affectum  vehementissime  affligit,  praesertim 
vespere,  lenitur  tamen  ad  mediam  noctem.  Elapsis 
paucis  diebus  pes  socius  eodem  modo  corripitur. 
Pedes  manusque  nunquam  simul  afficiuntur  manus- 
que rarius  quam  pedes.  — Paroxysmi  symptoma- 
tibus fere  omnibus  fugatis,  saepissime  redit  morbus, 
decursuque  peracto,  iterum  evanescit,  ita  ut  aegro- 
tus nihil  aliud  quidquam  praeter  liviorem  articuli 
imbecillitatem  movendiquc  difficultatem  sentiat.  Po- 
stea vero,  saepius  si  redierunt  morbi  insultus,  di- 
giti artuum  contorquentur,  resolvantur  motuque 

privantur,  existunt  tumores  duri  in  exteriori  arti- 
culorum superficie,  rarius  iis  ipsis  insidentes.  Tu- 
mores cutem  perrodunt  atque  nudati  in  lucem  ve- 
niunt, cretae  cancrorumque  lapidibus  liaud  dissimiles. 
Nunquam  autem  post  podagrae  aut  chiragrae  ac- 
cessiones iteratas,  digitos  eo  modo  incurvatos,  dis- 
tortos ac  in  rheumatismo  nostro  conspicias.  Iste 
enim  in  infantibus  cum  febricula,  quam  subsequitur, 
consociatus  est,  artuum  digitorumque  incurvatione 
atque  immobilitate,  doloribusque  acerrimis,  si  par- 
tes premere  aut  extendere  tentaveris,  manifestatur. 
Sed  dolores  neque  unius  digiti  uno  haerent  in  loco 
neque  subito  oriuntur  circa  mediam  noctem,  e con- 
trario membrum  totum  occupantes  lente  magis  ex- 
ardescunt, febricula  exacerbescente  augentur,  cres- 
cunt ad  mediam  noctem,  remittunt  ad  matutinum 
tempus,  nunquam  autem  plane  evanescunt.  Tum 
tumor  nominandus  est,  licet  interdum  non  adsit, 
exiguus  ex  articulis  ad  extremos  usque  digitos 
aequaliter  extensus,  laevitate  semper  atque  splen- 
dore cutis,  rarius  rubore  praeditus.  — Morbo  pro- 
taeto  distorsiones  artuum  resolutorum  potissimum  di- 
gitorum nascuntur,  phalanges  nempe  digitorum  pri- 
mae, relaxatis  extensisque  articulis,  in  ossa  meta- 
carpi efferuntur,  ibique  pseudarthroses  sibi  consti- 
tuunt. Haec  ad  utriusque  morbi  distinctionem 
sufficiant.  — 

Causae  m o r b i. 


Quamvis  tam  copiosa  et  ingentia  speculationum 
volumina  a medicis  omnium  temporum  congesta  fu- 
erint de  rheumatismi  natura  atque  causa  proxima, 
quamvis  periodos  morbi  per  leges  naturae  ei  inditas 
naturales  et  constantes,  quamvis  propria  et  ei  soli 
familiaria  symptomata,  proprios  pariter  invasionis, 
augmenti  et  declinationis  modos,  satis  notaverint 
scriptores,  parum  tamen  lucis  ad  nostra  usque  tem- 
pora naturae  atque  causae  proximae  rheuma- 
tismi est  allatum.  — Veteres  medici  cum  diu  fru- 
stra insudarent  in  cognoscenda  rheumatismi  causa 
proxima  atque  determinanda  natura,  modo  ex 
humorum  acrium  in  vasibus  sanguiferis  stagna- 
tione , qua  nervorum  irritatio  poneretur,  modo 
ex  contractione  spastica  vasorum  exhalantium  at- 
que vasorum  capillarium,  qua  stagnatio  humo- 
rum et  irritatio  nervorum  exorietur  , deduce- 
bant rheumatismum.  Qua  spastica  affectione,  si 
fines  vasorum  corriperet,  sanguinis  stagnationem 
completam  exoriri,  quam  inflammatio  semper  se- 
queretur, Ex  sensibilitate  adaucta  illam  spasticam 
affectionem  progigni  putabant,  unde  eveniret,  ut 
homines  sensibiles,  debiles,  mulieres  prae  caeteris 
doloribus  rheumaticis  essent  obnoxii,  minus  vero 
viri  atque  homines  virium  robore  insignes.  Alii  ad 
rheumatismi  indolem  indagandam,  morbosam  quan- 

dam  et  depravatam  statuebant  materiem,  totum  cor- 
pus pervagantem,  ex  pressione  et  irritatione  nervo- 
rum, spasmos  atque  dolores  rheumaticos  inducen- 
tem. Quam  materiem  morbosam  ex  laesa  functione 
cutis  ut  plurimum  evadere , quocirca  rheumatismi 
post  perfrictiones  frequentissime  observarentur.  Fun- 
ctionem cutis  vero  laedi  posse,  humorum  stagnan- 
tium pravitate,  crassitudine,  spissitudine,  id  quod 
ex  eo  eluceret,  quod  homines  vitam  otiosam  de- 
gentes saepe  rheumatismo  conflictarentur.  Novissi- 
mis temporibus  medici  modo  unam  vel  alteram  ve- 
terum sententiam  denuo  revocarunt,  modo  alias 
no  vasque  statuerunt  sententias.  Alii  in  sensibilitate 
alienata  et  magna  differentia  principii  electrici 
rheumatismi  indolem  se  invenisse,  alii  sensum  com- 
munem in  systemate  fibroso  et  musculari  perturba- 
tum esse  in  rheumatismo  crediderunt;  alii  obsole- 
tam inprimis  renovarunt  opinionem  , rheumatismum 
procreari  ex  retenta  materie,  in  membranis  fibrosis 
deposita,  quam  vocarunt  scoram.  Dignissima  quae 
accipiatur  sententia  de  rheumatismi  causa  proxima, 
a celeberrimis  hujus  temporis  comprobata  medicis, 
id  intendit,  ut  affectionem  qnandain  inflammatoriam 
agnoscamus,  laesa  functione  cutis  ut  plurimum  al- 
latam. Sicut  enim  post  perfrictiones  alibi  in  cor- 
pore inflammationes  exardescunt,  sicut  verbi  causa, 
membranae  mucosae  post  perfrictiones  inflammatione 
corripiuntur  catarrhali,  ita  systema  quoque  fibrosum 
atque  musculare  post  cutis  functionem  laesam  in- 
flammatione i.  e.  me  judice,  rheumatismo  affligi 

potest.  — Dicta  ad  rheumatismum  infantilem  quo- 
que referenda  esse  puto.  — 

Causae  occa  sion  ales  morbi  sunt,  quaecun- 
qne  cutis  functionem  laesam  reddere  possunt.  In- 
ter illos  primum  locum  obtinent  perfrictiones,  cuti 
consudascenti  valde  noxiae.  Peculiare  etiam  aOris 
vitium  ad  rheumatismum  generandum  idoneum  in- 
ennte  vere  et  autumno  reperitnr;  liumida  enim  fri- 
gidaque aeris  temperies  , cutis  transpirationi  infesta 
est  maxime,  quod  praecipue  accidit  in  subitis  ae- 
ris mutationibus,  quando  scilicet  constitutio  au- 
strina calida  et  humida  subito  in  aquiloniam  fri- 
gidam et  siccam  convertitur,  vel  quando  aliquis  e 
loco  calido  egrediens,  aeri  frigido  subito  se  ex- 
ponit. — 

Quod  pertinet  ad  causas  disponentes,  nil  certi 
indagari  potest;  id  vero  constat,  homines  semel 
rheumatismo  correptos,  iterum  facile  corripi.  Quo 
saepius  rediit  morbus,  eo  magis  in  eum  proclives 
fieri  solent  homines.  — 

Disquirere  nunc  restat,  quid  sit,  cnr  rheuma- 
tismus infantilis  manibus  pedibusque  potissimum  in- 
festus sit,  disquirere  porro,  quaenam  artuum  par- 
tes morbum  foveant,  quomodo  artuum  exorientur 
incurvationes,  morbi  socii  perpetui.  Quaestionem 
priorem  non  facile  quispiam  explicare  possit;  quis 
enim  erit  in  medicis,  modesti  judicii,  quin  fateatur, 
se  propemoduin  ignorare,  cur  singulares  corporis 
partes  morbis  singularibus,  peculiaribus  sint  opor- 
tunac.  — Quaestio  altera  clarior  ut  reddatur,  morbi 

phaenomena  sedulo  considerentur , necesse  est. 
Manus  inflexae,  incurvatae,  immobiles,  tactu  mo- 
tuque dolentes,  digiti  in  volam  manus  inflexi,  morbi 
signa  patliognomonica  et  maxime  conspicua,  muscu- 
lorum movendi  facultatem  aliquo  modo  perturbatam 
esse  demonstrant.  Quae  signa,  si  rheumatismus  ar- 
ticulos solos  affecisset,  non  manifestarentur,  unde 
igitur  cognoscitur,  morbi  sedem,  non  in  articuli.» 
solum,  sed  etiam  in  musculis  ipsis  esse  quaerendann 
Quae  quidem  omnia  licet  aliquo  modo  verisimilia 
esse  videantur,  adhuc  tamen  difficilis  nodus  restat 
solvendus,  quo  pacto  scilicet  rheumatismus,  in  mus- 
culis potissimum  haerens,  manus  incurvatas,  digi- 
tosque inflexos,  immobiles,  reddere  possit.  Ut 
rem  contrahamus,  sciendum  est,  inesse  musculi» 
continuum  nisum  ad  contractionem,  ob  quem  mus- 
culi sponte  sua  perpetuo  moverentur,  nisi  antago- 
nistae  contrarii  vim  exercerent  atque  aequilibra- 
rent.  Continuus  hic  ad  contractionem  nisus,  quandt 
non  a musculo  alicujus  partis  antagonitsa  sive  con- 
trapondio  impeditur,  statim  se  offert,  quod  observare 
licet  in  casu  nostro;  nam  probabile  videtur,  atque 
ex  supra  dictis  elucet,  musculos  extensores  anti- 
brachii  eorumque  fascias,  rheumatismo  potissimum 
correptos  hoc  nisu  ad  contractionem  orbatos  esse 
musculos  igitur  flexores,  validiores  jam  antea,  al 
antagonistis  non  amplius  impeditos,  contrahi,  ma- 
nusque  incurvatas  et  digitos  inflexos  reddi  debere: 
evidenter  patet.  — 

Prognosis  morbi. 


Prognosis  faustissima  in  genere  institui  potest, 
simplex  hic  rheumatismus  infantilis,  quia,  bona  ad- 
hibita curatione,  eausisque  nocentibus  non  oblatis, 
diuturnus  non  est,  inter  diem  sextum  aut  nonum 
plerumque  resolvitur,  periculoque  vacat  in  alios 
graviores  abeundi  morbos,  vitae  periculum  fere 
nunquam  infert.  Ad  prognosin  bonam  instituendam 
linprimis  confert,  quod  fugax  nunquam  est,  qualis 
in  adultis  saepissime  notatur,  atque  facultate  sedem 
mutandi  visceraque  interna  nobiliora  corripiendi, 
carere  videtur.  Neque  enim  ex  inanibus  pedibusque 
in  aliam  partem  externam,  neque  in  viscera  interna 
eum  transrisse  observavi,  quum  quotidiona  expe- 
rientia doceat,  rheumatismum  in  adultioribus,  prae- 
cipue febrilem,  sede  mutata  ex  alia  in  aliam  par- 
tem externam  aut  internam  potissimum  in  pleuram, 
pericardium,  cerebrum,  transilire,  ibi  inflammatione 
inducta,  aegros  de  medio  saepissime  tollere.  In 
infantibus  antea  sanis,  plerumque  tam  initis  est  no- 
ster morbus  ut  post  breve  tempus  evanescat,  parva 
tantum  artuum  debilitate  et  immobilitate  relicta. 
Si  tamen  nimius  negligatur  et  altas  radices  agere 
ei  permittatur,  aut  si,  causis  extrinsecus  oblatis, 
saepius  exacerbetur,  prognosis  minus  fausta  est; 
pertinacissimus  esse  plerumque  consuevit,  saepe  to- 
tum vitae  decursum  perseverat,  quamquam  interdum 

evanescit,  postea  tamen  recrudescit,  omniaque  symp- 
tomata acerbiora  redintegrantur.  Quae  morbi  ac- 
cessiones , nullis  certis  spatiis  interpositis  rever- 
tentes, artuum  debilitatem  atque  resolutionem  affe- 
runt, membranas  capsulares  reddunt  relaxatas,  ex- 
tensas, manus  atque  pedes  incurvatos,  digitosque 
inflexos,  distortos,  ita  ut  saepius  prorsus  fiant  inu- 
tiles et  morbus  curatu  difficillimus  sit,  eoque  dif- 
ficilior, quo  magis  est  inveteratus. 


Curatio  morbi. 


Detecto  fonte  diagnostico,  morbi  remedia  indi- 
cationesquc  curativae  facile  manifestantur. 

Primum  causae  morbi  occasionales  eliminandae 
sunt;  quaecunque  morbum  graviorem  reddere,  re- 
mittentem excitare  aut  resolutum  reducere  possint, 
averti  debent.  Cui  indicationi  ut  satisfaciamus,  ne- 
cesse  est,  provideamus  potissimum,  ne  infantes  ae- 
gri perfrigescant  neve  aliis  causis  oblatis,  augeatur 
morbi  vis;  arcendus  igitur  est  frigidior  aer,  cavendmn- 
que,  ne  aegri  subito  e lecto  eximantur,  praesertim 
sudoribus  e cute  manantibus.  Quae  propulsatio 
causarum  nocentium  maximi  est  momenti,  suppedi- 
tatque  quam  plurimum  ad  morbum  ipsum  propul- 
sandum. — 

Indicatio  secunda  versari  debet  in  curatione 
morbi  ipsius,  quae  pro  varietate  complicationum, 
pro  febriculae  vehementia  atque  morbi  vi,  varie 

instituenda  est.  Omnibus  in  casibus  mihi  oblatis, 
prospero  cum  eventu  medendi  methodo  usus  sum 
hacce:  Regimine  accurato  adhibito,  diaeta  liquida 
tepidaque  praescripta,  remedia  prae  caeteris  ex- 
trinsecus administranda  curavi  lenia  partibus  rheu- 
matismo correptis,  quae  tum  causas  averterent  no- 
centes, tum  cutis  sudorem  elicerent  atque  solve- 
rent dolores,  ne  forte  rheumatismus  in  inflamma- 
tiones molestas  vel  etiam  periculosas  transmutare- 
tur. In  hanc  finem  aquae  calidae  vapores,  prae- 
sertim vero  suffitus  ex  juniperi  baccis  aut  involu- 
tiones artuum  laneis  integumentis  fumo  baccarum 
juniperi  imbutis,  faustissimo  cum  eventu  adhibui. 
Morbus  plerumque  tam  mitis  erat,  ut  remedia  in- 
terna, adhibita  ista  medendi  methodo,  non  deside- 
raret atque  post  breve  tempus  plane  resolutus  esset. 
Sin  vero  morbns  acerbior  sit,  adhibitaque  hac  cu- 
randi methcdo,  non  resolvatur,  remedia  quoque 
interna  cnm  utilitate  adhiberi  possunt,  piae  caeteris 
iea,  quae  cutis  transpirationem  adaugeant,  alvumque 
leniter  moveant.  Reconvalescentiae  curatio  expo- 
scit tantum  nocentium  continuam  propulsationem 
atque  regimen  accuratum.  — 

Morinis  autem,  si  in  chronicum  abiit,  curatu 
perdifficilis  est,  quo  saepius  rediit,  eo  difficilior; 
curatio  versari  debet  in  causis  morbum  reducentibus 
detegendis  amovendisque,  in  depellenda  in  morbum 
proclivitate.  In  adultioribus  administrari  possunt 
locis  allectis,  emplastrum  cantharidum  ordinarium 
vel  perpetuum,  cucurbitae,  quae  saepe  solvunt 

«lolores  rheumaticos  inveteratos;  prodesse  quoque 
possunt,  linimenta  volatilia  et  saponacea  partibus 
dolentibus  infricta;  interna  dari  possunt  remedia 
sudorem  cutis  moventia.  — 

De  artubus  incurvatis,  resolutis,  digitisque  in- 
flexis distortisque  sanandis  jam  desperaverim  atque, 
sine  ulla  dubitatione  affirmaverim,  curationem  hanc 
unam  esse  omnium  difficillimam.  — 


Morbi  historia  prima. 


Augustus  B.  annos  duos  et  menses  quatuor 
natus,  jam  ex  quo  natus  erat  firma  valetudine  non 
semper  fruebatnr  atque  secundum  annales  Policlinici 
llalensis  saepius  intestinonrum  blennorrhoea  labora- 
bat. Facies  rugosa,  paene  senilis,  lividus  cutis  color, 
abdomen  inflatum,  turgidum,  musculi  recti  abdomi- 
nis, ut  fascia,  longe  prominentes,  macies  extremi- 
tatum, cutisque  laxa,  rugosa,  puerulum  atrophia, 
ex  nimio  gravique  pastu,  ut  verisimile  erat,  atque 
immunditie  inducta,  laborare  satis  ostenderunt. 

Vespertino  tempore  diei  IIT.  Nov.  1829.  puer 
per  multas  hebdomadas  antea  sanus,  jactari,  lacri- 
mari coepit,  nihil  quietis  potuit  capere,  expergis- 
cebatur  saepissime  e somno,  cibos  solitos  assumere 
recusabat^  aquam  vero  oppositam  sitiens  avidusque 
hauriebat.  Tota  nocte  paene  pervigilata,  ad  ma- 
tutinum tempus  puer  paululum  consudascebat,  so- 

mnumque  capiebat.  Mater  paulo  post,  puero  somno 
expergefacto,  jentaculum  proponens  animadvertebat, 
eum,  manibus,  digitisque  incurvatis,  cibos  capere 
non  posse  appositos;  ambulandi  quoque  facultate 
privatus,  collabebatur  puer  in  terram  et  doloribus 
acerrimis  se  cruciari  lacrimando  significabat. 

Die  IV.  mens.  Nov.  inater  in  policlinico  peti- 
vit auxilium;  — 

Status  morbi  tunc  temporis  praesens: 

Puer  jactabatur,  lacrimabatur  multum,  omnibus 
membris  calor  adauctus  inerat,  ciborum  consueto- 
rum appetitus  prostratus,  sitis  magna  alvus  atque 
urinae  secretio  non  impedita,  cutis  sicca  erat.  Utra- 
que manus  dependens  ex  articulo,  incurvata,  cum 
antibrachio  rectum  fere  constituebat  angulum  ; omnes 
digiti  in  volam  manus  aequaliter  inflexi  eraut;  la- 
certos fhoraci  acclinare  puer  semper  studebat,  ma- 
nus movere,  supinare  aut  pronare  nullo  modo  po- 
tuit. Tumor  exiguus,  aequalis,  in  dorso  manuum 
conspicuus  erat,  ex  articulis  ad  extremos  usque 
digitos  extensus,  rubore  exiguo,  rosei  coloris,  prae- 
ditus; cutis  circuintensa  atque  laevis  erat;  dolores 
vehementes  indicabat  puer,  si  manus  aut  digitos 
flectere  vel  premere  lentaveris.  Etsi  pedes  dolo- 
I ribus  viderentur  cruciari,  si  ambulare  puer  coge- 
retur, aut  si  pedes  premere  et  extendere  conatus 
esses,  omni  non  modo  incurvatione  sed  quoque  tu- 
more vacabant. 

Morbum  rheumatismo  infantili  adriumerandum 
esse,  manifestum  erat,  invasio  enim  morbi,  febricula 

praegressa,  augmentum  atque  symptomata  patho- 
gnomonica,  constantissima , in  dubio  non  amplius 
reliquere,  quin  diagnosis  esset  certissima.  Prognosis 
quamvis  puer  atrophia  laboraret,  fausta  institui  po- 
tuit, quod  pertinebat  ad  morbum,  de  quo  agitur, 
nam  sperandum  erat,  fore,  ut  morbus  recens,  bona, 
accurataque  adhibita  medendi  ratione,  post  breve 
tempus  resolveretur.  — 

In  curatione  igitur  constituebatur,  ut  parentes 
caverent,  ne  puer  perfrigesceret  neve  aliis  causis  no- 
centibus exponeretur,  praescribebatur  diaeta  liquida, 
tepidaque,  regimen  accuratum,  atque  suffitus  ex 
Juniperi  baccis,  qui  vicissim  cum  artuum  involutio- 
nibus laneis  integumentis,  fumo  baccarum  juniperi 
imbutis  adhiberentur.  Status  morbi  die  V.  Nov. 
Vesperascente  die  antecedente , omnia  symptomata 
acerbiora  redintegrabantur,  febricula  exacerbes- 
cente , manibus  pedibusque  sensibilioribus  redditis. 
Somno  per  noctem  aliquantum  capto,  puer  ad  tem- 
pus matutinum  consudascebat,  magno,  ut  videbatur, 
cum  morbi  levamine,  ita  ut  per  diem  jam  in  melius 
pueri  valetudo  inclinata  esse  videretur;  hesterni  diei 
medendi  methodus  continuabatur.  — 

Morbi  status  die  VI.  Nov.  Vespere  febricula 
exasperabatur  iterum,  licet  manuum  digitorumque 
intlexio  evanesvere  jam  coepisset;  quae  cum  per 
noctem  perseverasset  matutino  tempore  remittebat 
atque  sudorem  movebat  largum.  Nunc  vesiculae 
parvae,  rotundae,  confertae,  lympha  pellucida  re- 
pletae, circa  pectus,  humeros  atque  lacertos,  efllo- 

rescebant,  quas  ad  Miliaria  referendas  esse,  at  non 
criticae  sed  potius  symptomaticae  originis  fuisse 
credo.  In  curatione , valetudo  cum  jam  in  melius 
inclinaret,  nihil  mutabatur.  — 

A die  VII — XII  mens.  Nov.  continuata  prae- 
cepta medendi  ratione,  morbus,  febricula  fracta, 
sensim  sensimque  evanescebat  , ita  ut  puer  manus 
digitosque  movere  atque  iterum  ambulare  posset. — 


Morbi  historia  secunda. 


Sophia  AV.  duos  annos  et  menses  quinque  nata, 
puella  debilis,  incipiente  atrophia  laborans,  vespere 
diei  XI.  mens.  Januarii  1830.  jactari,  multumqiie 
lacrimari  coepit,  per  noctem  saepe  somnus  inter- 
pellabatur, omnibus  membris  calor  inerat  adauct- 
tus,  ciborum  appetitus  prostratus,  bibendi  autem 
cupiditas  magna  erat,  alvus  adstricta  paulum,  cutis 
1 sicca.  — Die  XIII.  Januarii , febricula  per  duos 
dies  paregressa,  parentes  puellas  manus  quodam- 
modo incurvatas  earumque  digitos  in  volam  manus 
inflexos,  atque  puellam  ambulandi  facultate  orba- 
i tam  esse  animadvertebant,  atque  in  policlinieo  auxi- 
i lum  petebant.  Status  morbi  praesens:  Puella  febri- 
citabat, utraque  manus  incurvata  erat,  ex  articulo 
dependere  videbatur,  ita  ut  vola  manus  cum  anti- 
bracliio  rectum  fere  constitueret  angulum;  digiti 
in  volam  manus  inflexi  erant.  Morbi  signum  pro- 
prium atque  comes  perpetuus,  hoc  in  casu  quoque 

observare  licebat,  puella  antibracliia  in  cubitis  in- 
flexa simul  cum  lacertis  ad  thoracem  adponere 
studebat.  In  superficie  dorsali  tumor  exiguus,  ae- 
qualiter extensus,  vix  observandus,  cutis  calor  non 
Valde  adauctus  erat,  colore,  si  laevitatem  cutis  ex 
tensione  exortam  exciperes,  non  commutato;  ex 
lacrimatione,  artus  dolere  vehementissime,  si  preme- 
rentur aut  flecterentur,  cognosci  potuit, 

Pedes  minus  quam  manus  morbo  conflictati 
erant;  quanquam  puella  ambulare  non  potuit  atque 
doloribus  cruciari  videbatur  acerrimis,  praeter  ex- 
iguum tumorem,  nihil  in  pedibus  erat  conspicuum. 
Diagnosis  morbi  dubia  esse  non  potuit.  Signis 
rheumatismi  infantilis,  certissimis  atque  pathogno- 
micis  elucentibus;  prognosis  faustissima  institui  po- 
tuit, cum  experientia  nobis  constaret,  morbum,  li- 
cet aegroto  infirmus  corporis  habitus  contigerit, 
facillimum  in  genere  esse  curatu.  Ad  morbum 
igitur  propulsandum,  regimen  occuratum,  diaeta 
liquida  tepidaque  suffii  tus  soliti  ex  juniperi  baccis 
vicissim  involutiones  artuum  integumentis  laneis 
fumo  baccarum  juniperi  imbutis,  adhibebantur;  al- 
vus cum  paulum  constipata  esset,  laxans  e calome- 
lano  atque  pulvere  radicis  Jalappae  tostae  consti- 
tutum praescribebatur.  — 

Status  morbi  die  XIV.  Jan.  Vespere  diei  an- 
tecedentis, febricula  exasperante,  symptomata  morbi 
acerbiora  fiebant;  pedum  in  articulis  incurvationem 
eorumque  digitorum  in  plantam  inflexionem  nunc 
notavi,  ita  ut  pedes  vari  Speciem  simillimam  prae 


t 29  j 


se  ferrent.  Ad  matutinum  autem  tempus  evanue- 
rat iterum  haec  pedum  incurvatio,  manente  Solum 
dolore  et  immobilitate;  in  manibus  inflexio  adhuc 
perstabat;  medendi  ratio  praescripta  continuabatur. 

Status  morbi  die  XV.  Jan.  Die  vesperassente 
omnia  symptomata  morbi  augebantur  — ad  matu- 
tinum vero  tempus  magno  cum  morbi  levamine  su- 
dor  copiosus  exoriebatur  atque  puella  bene  se  ha- 
bebat. — 

A die  XVI  — XIX.  Jan.  morbus  sensim  sen- 
simque  remittebat,  ita  ut  die  XX.  Jan.  manus  pe- 
desque incurvatione  atque  dolore  plane  liberati 
moveri  et  flecti  possent,  monente  tantum  exigua 
debilitate,  et  puella  e morbo  recreata  esset.  — 


Morbi  historia  tertia. 


Guilelmus  X.  viginti  quatuor  annos  natus,  mer- 
cenarius, propter  manuum  pedumque  distorsiones  me 
consulturus,  morbum,  ex  quo  distorsiones  istae  ex- 
ortae essent,  his  fere  enarravit  verbis:  In  prima 
pueritia,  febricula  atque  jactatione  per  aliquot  dies 
| praegressis,  manum  pedumque  incurvatione  et  im- 
mobilitate valde  dolorosa  se  correptum  fuisse;  morbo 
<i  per  aliquot  tempus  sic  perseverante,  parentibusque 
; jam  defunctis,  se  puerum  non  modo  medico  curan- 
dum non  traditum , sed  potius  plane  neglectum 
fuisse;  qua  factum  esse  morbi  diuturnitate  atque 
mala  tractatione,  ut  manus  et  pedes  curatione  ca- 

rerent,  atque  per  subseqnentes  annos,  morbus  cuin 
saepius  rediret,  malum  acerbius  fieret. 

Manuum  distorsio  his  manifesta  erat  signis: 

Manus  imbecilles,  resolutae,  in  articulis  pau- 
lum incurvatae  erant;  musculorum  flexorum  ten- 
dines tensae  et  breviores  videbantur  redditae,  di- 
giti in  volam  manus  erant  inflexi,  primae  digitorum 
phalanges  ex  articulis  cum  ossibus  metacarpi  egres- 
sae, tumores,  duros  rotundos  in  dorso  manuum  for- 
mabant. Membranae  capsulares  relaxatae  et  ex- 
tensae erant,  quo  scilicet  factum  erat,  ut  phalan- 
ges digitorum  diuturna  musculorum  flexorum  con- 
tractione ex  articulis  in  ossa  metacarpi  elatae,  ibi 
pseudarthroses  sibi  constituissent , ex  quibus,  pres- 
sione in  tumores  simulque  extensione  digitorum  fa- 
ctis, in  articulos  veros  facile  detrudi  potuerunt; 
cessante  autem  pressione,  statiin  tumores  prosilie- 
bant. Ob  manuum  distorsionem,  maciem  atque  re- 
solutionem aeger  pauca  tantum  negotia  obire  potuit. 

Pedes  simili  modo  morbo  implicati  erant  atque 
similem  vari  praebebant  imaginem.  Aegrotus  ba- 
culo innixus  incedere  solebat  in  margine  pedis 
externo;  digitis  in  plantam  pedes  paulum  inflexis, 
dorsum  pedis  convexum  magis  et  planta  concava 
conspiciebatur;  calx  erecta,  introrsumque  versa, 
terram  vix  attingere  potuit;  ossa  tarsi  dislocata  vi- 
debantur, ita  ut  caput  astragali  in  dorso  pedis  pro- 
minens, tumorem  durum,  rotundum  formaret;  pha- 
langes quoque  primae  digitorum  simili  modo  ac  in 
manibus  in  pseudarthrosibus  supra  ossa  metatarsi 
stabant. 

Caeteruin  aeger  integer  atque  sanus,  doloribus 
omnibus  oinino  in  manibus  pedibusque  vacuus,  ini- 
bic  i 11  i tat  em  et  resolutionem  artuum  querebatur;  in- 
terdum, saepius  post  perfrictiones,  morbum  revi- 
viscere dicebat,  eodem  tempore  doloribus  non  fe- 
rendis fere  se  cruciari,  morbi  accessionem  autem, 
posquam  per  aliquot  dies  duraverit,  evanescere  ite- 

rum,  relicta  seniper  majori  artuum  distorsione  at- 
que resolutione. 

Prognosis  infaustissima  lioc  in  casu  statuenda 
erat,  praesertim  cum  aeger  mercenarius,  curatio- 
nem diuturnam  et  accuratam  obire  non  posset. 


Vita 

ex  ilecreto 

gratiosi  medicorum  ordinis  Berolinensis  adjecta. 


Ego  Guilelmus  Diestcrweg,  confessioni  evangclioae 
addictus,  natus  sum  Heiligenbachiac,  anno  hujus  saccu- 
li septimo,  die  vigesimo  octavo  mensis  octobris,  palre, 
quem  vivum  adhuc  veneror,  Friderico  Adolpho  Diester- 
; weg.  matre  vero,  quam  hoc  anno  defunctam  lugeo,  Lu- 
dovica  Eleonora  ex  stirpe  Seel. 

Primis  literarum  clementis  instructus,  decimo  quarto 
aetatis  anno  in  Paedagogium  Siegenensc  me  contuli; 
anno  praeterlapso,  Gymnasium,  quod  Wetzlariae  floret, 
adii;  ibi  duos  annos  moratus  petii  Gymnasium  Susatense, 
ubi  per  annum  literis  studui,  ut  hujus  sacculi  anno 
vigesimo  sexto  tempore  paschali,  examine  abiturientium 
superato,  cum  testimonio  maturitatis  dimitterer.  Sic 
praeparatus  ad  rei  medicae  studium  ineundum  in  aca- 
demia  Borussica  Rhenana  a Rectore  magnifico  Hasse 
numero  civium  academicorum  adseriptus  et  a Cl.  Mcyer, 
tunc  temporis  facultatis  medicae  Decano,  in  album  re- 
ceptus, per  semestria  quatuor  lectiones  celeberrimorum 
virorum  frequentavi  hasce: 

Cl.  van  Calker  de  logica  atque  Psychologia.  Cl. 
Nces  ab  Esenbcck  sen.  de  botanice  generali,  Cl.  dc  Miin- 
chow  de  physice  expcrimcntali,  Cl.  Bischoff  dc  Chemia 
experimentafi,  Cl.  Necs  ab  Esenbeck  jun.  de  botanice 
pharmaceutica,  Cl.  Noeggerath  de  mineralogia.  Cl.  We- 
ber  ostologiam  et  anatomiam  generalem,  Cl.  Mayer  ana- 
tomiam  hominis  specialem  demonstravit,  Cl.  Windisch- 
mann  encyclopaediam  et  methodologiam  arfis  medicae, 
Cl.  Mulier  Physiologiam  hominis  specialem  me  docue- 
runt. In  cadaveribus  secandis  Cl.  Wcber  et  Cl.  Mayer 

mihi  praeceptores  fuere.  Pathologiam  et  Pharmacolo- 
giam  Cl.  Ilarless,  Pathologiam,  therapiamque  generalem 
et  specialem  Cl.  Nasse  mihi  explicuit.  Lectiones  Cl.  a 
Wafthcr  de  chirurgia  et  akiurgia,  de  ossium  fracturis  et 
luxationibus,  de  arte  fascias  .applicandi  et  de  oculi 
morbis  frequentavi. 

Anno  hujus  saeculi  vicesimo  octavo  tempore  pasehali 
in  domum  paternum  reversus  ibique  per  semestre  mora- 
tus sum.  Autumno  anni  vigesimi  ostavi  hujus  sacculi 
universitatem  Halensem  adii,  ibique  a Cl.  1. 1.  prorectore  j 
Miihlenbruch,  in  numerum  civium  acadcmicorum  recep- 
tus atque  a Cl.  Mcckel  facultatis  medicae  Decano  in 
album  inscriptus  per  semestria  tria  lectionibus  interfui' 
his:  anatomiam  hominis  specialem  atque  pathologicam 
a Cl.  Mcckel,  Zoologiam  a Cl.  Nitsch  audivi;  Patholo- 
giam et  Therapiam  specialem  Cl.  Krukenberg,  theoriam 
artis  obstetriciae  Cl.  Niemeyer  me  docuit.  Cl.  Kruken- 
berg scholis  clinicis  per  annum,  Cl.  Niemeyer  de  arte 
obstetricia  practica  per  semestre  atque  Cl.  Dr.  Blasius 
scholis  clinicis  ophtnalmico  - chirurgicis  interfui.  Tunc 
hujus  anni  tempore  paschali  in  universitatem  Beroli- 
nensem  profectus  sum  atque  numero  vivium  academi-  i 
eorum  a Cl.  Hegel,  rectore  magnifico  et  a Cl.  Wagner 
h.  a.  Decano  in  gratiosi  ordinis  medicorum  album  re-  i 
ceptus  sum ; hic  frequentavi  scholas  chirurgicas  Cl.  Rust 
atque  cholas  obstetricias  Cl.  Buscli.  — 

Tentamine  philosophico  mcdicoque  nec  non  examine 
rigoroso  coram  gratioso  medicorum  ordine  rite  superatis  I 
spero,  fore,  ut  dissertatione  thesibusque  publice  defensis,  < 
summi  in  medicinae  atque  chirurgia  honores  milii  con- 
cedantur. 


Theses  defendendae. 

I.  Tumor  albus  et  gonartlirocace  maxime  inter  se  dif- 
ferunt, quod  pertinet  ad  originem. 

II.  Ad  hydrocelen  sanandam  operatio  incisionis  caeteris 
praeferenda  est. 

III.  Causa  icteri  non  semper  in  hepatis  morbo  quae- 
renda est.  — 

IV.  Animus  iu  somno  nunquam  non  agens  est. 


